ঢাকা একটি নির্মীয়মাণ মহানগর। এখানে বিরামহীন সুসজ্জিত দালান দেখার সুখ পাওয়া যায় না। বিপণিবিতানই হোক বা আবাসিক এলাকাই হোক, দালান কোথাও নিরবচ্ছিন্ন নয়। গড়া-গাঁথা চলছেই। লোহার রড, ইট-সিমেন্ট-পাথর সবই নগ্ন। সেই সঙ্গে বিচিত্র কর্কশ শব্দ। চোখ-কান খোলা রেখে এখানে খুব সাবধানে চলতে হয়। কিন্তু চোখ-কান অবিশ্রাম খোলা থাকলে স্নায়ু বিবশ হয়ে পড়ে। বৈদ্যুতিক সংযোগের খুঁটির সঙ্গে ডিশ সংযোগের তারের জট, পাক, গুটলি একদিকে, অন্যদিকে মানুষের ও যানবাহনের জট; সবদিকে দৃষ্টির পীড়ন। এই কোলাহল ও জট-পাকানো তারের মধ্যেও কি ছন্দ আছে? ছন্দ আছে কি নেই – এ-প্রশ্নই হয়তো অবান্তর। তবে বাসন্তবতা হচ্ছে, এর মধ্যে আমরা বেঁচে আছি। বেঁচে থাকা মানে অসিন্তত্ব টিকিয়ে রাখার ভারসাম্য তৈরি করা। যখন আমাদের মাথার ওপর খোলা আকাশ ছিল, তখন আকাশের দিকে তাকাইনি; যখন দালানে দালানে আকাশ ঢেকে গেল, তখন বলতে শুরু করলাম আকাশ দেখা যায় না কেন। কেননা, তখনই আমরা বুঝলাম, আকাশ মানে আকাশ নয়, আকাশ মানে আলো। আলো না থাকলে তো বাঁচা যায় না। একটুখানি আলো আর রোদের জন্য আমরা আকুল হলাম। একটুখানি আলো এলে সে-আলোর পাশের ছায়াটুকুও বেশি করে চোখে পড়ে। শিল্পী আনিসুজ্জামান সেই নগরের জাল-জালিকার গ্রন্থি, নির্মীয়মাণ দালানের রড-সিমেন্টের বিন্যাসের দিকে তাকিয়ে শিল্পের রসদ সংগ্রহ করেছেন। ছাপচিত্রের শিল্পী বলে টেক্সচারের বিন্যাসে তাঁর বোধ বিশেষ মুখরতা পেয়েছে। কাঠ ঠুকে ঠুকে আর চেঁছে-ছেনে যে রেণুময়, বিন্দুময় স্পেস তিনি শিল্পায়িত করেছেন, তাতে প্রমাণিত হয় নির্মীয়মাণতাও প্রকৃতির ধর্ম। বৃক্ষ যেমন প্রতিদিন বদলায়, তেমনি বদলায় দালানের রূপ।